  Анжелика Тихонова корреспондент 20-тӥ куартолэзе Можгаысь агропромышленной колледжын ӧнер устолыкъя «Лучший по профессии» огъяросси конкурслэн улосвыл люкетэз ортчиз. Со улсын элькунысь устооссэ пудо эмъясь фельдшеръёсты шараязы, ивортӥз улосвылысь мерлыко политикая но ужъя министерстволэн пресс-службаез. Удмуртиысь кивалтэтлэн тӧроезлэн воштӥсез – элькунысь гурт возёсъя но сиён-юонъя министр Ольга Абрамова таӵе ужрадъёслэн бадӟым кулэлыксы шуыса вераз. Соос ӧнерчиослэсь, со пӧлын ветеринар фельдшеръёслэсь, инлыксэс будэтыны кулэ. Адямиос ас ӧнеренызы мед данъяськонзы но кулэлыксэс мед шӧдозы Ольга Абрамова, Удмуртиысь кивалтэтлэн тӧроезлэн воштӥсез – элькунысь гурт возёсъя но сиён-юонъя министр«Лучший ветеринарный фельдшер» ним понна Алнаш, Балезино, Глаз, Дэри, Пичи Пурга, Сарапул, Ува, Юкаменск ёросъёсысь но Ижкарысь 13 ӧнерчиос нюръяськизы. Соос «ветеринарный фельдшер» ӧнеръя тест гожтӥзы, пудоез учкемзэс возьматӥзы, тренажёрын пунылы реанимация ортчытӥзы, тренажёр-симулятор вылын хирургической вурысъёс лэсьтӥзы. Вожвылъяськонлы йылпумъянъёсъя вормисе потӥзы: 1-тӥ инты – Алёна Логачева (Сарапулысь пӧйшур висёнъёсын нюръяськонъя ёроскуспо станцилэн ёзэтысьтыз валтӥсь пудо эмъясь эмчи); 2-тӥ инты – Леонид Репин (Глазкарысь пӧйшур висёнъёсын нюръяськонъя ёроскуспо станци бордын ужась Балезиноысь ветеринарной участковой лечебницаысь фельдшер); 3-тӥ инты – Любовь Глухова (Сарапулысь пӧйшур висёнъёсын нюръяськонъя ёроскуспо станцилэн ёзэтысьтыз валтӥсь пудо эмъясь эмчи). Пусъём, табере конкурслэн улосвыл люкетаз вормись Алёна Логачева элькунмылэсь данзэ Самара улосвылын огъяросси ӵошатсконъёсын утёз. Конкурс куарусёнэ Кинель ёросысь Усть-Кинельский каргуртын Поволжьеысь агропромышленной выставкалэн интывылаз ортчоз. Ӧнер устолыкъя вожвылъяськонъёсты Россиысь мерлыко политикая но ужъя министерство 2011-тӥ арысен ортчытъя ини. Элькунмылэн ыстэм муртъёсын отын котьку асьсэдыз умой возьмато.  Ми шумпотӥськом, та дыр ӵоже улосвыл конкурсъёсамы пыриськисьёс огъяросси вожвылъяськонъёслэн призёръёссы луылӥзы шуыса. Оскиськом, туэ тужгес устоосыз быръемын луозы но Самара улосвылын элькунмылэсь данзэ умой утёзы Ольга Лубнина, Удмуртиысь мерлыко политикая но ужъя министрлэн нырысетӥ воштӥсезТодэ вайытом, Азьвылгес Удмуртиын нырысьсэ устозэ зоотехникез-селекционерез бырйизы. Нош Ижкарысь Шор площадьын элькунысьтымы гурт возёс удысын устоосызлэн ужасьёслэн туспуктэмъёсынызы адӟытон усьтӥськиз. Тегъёс: Сарапул Можга Удмуртия гуртвозёс вожвылъяськон пудо ветеринария  